بحیرہ باغات

بحیرہ باغات جنھیں قصر البحیرہ بھی کہا جاتا ہے، اسپین کے شہر اشبیلیہ (سیویل) میں واقع موحدین دور کے باغات اور محلات کا ایک تاریخی مجموعہ ہے۔ ان باغات کی بنیاد 12 ویں صدی میں رکھی گئی تھی  ا۔ سقوط اندلس اور عیسائیوں کے قبضے کے بعد اسے ہسپانوی زبان میں  **ہویرٹا ڈیل ری** (بادشاہ کا باغ) کے نام سے بھی جانا جاتا تھا  ۔ آج کل یہ مقام ایک عوامی پارک اور تاریخی مقام کی حیثیت رکھتا ہے جہاں قدیم موحدین دور کے آثار دیکھے جا سکتے ہیں۔
## نام اور وجہ تسمیہ
لفظ بحیرہ عربی زبان کے لفظ بحيرة سے ماخوذ ہے جس کا مطلب چھوٹا سمندر یا جھیل ہے۔ موحدین دور میں یہ نام ان باغات اور دیہی علاقوں کے لیے استعمال کیا جاتا تھا جہاں مصنوعی جھیلیں یا پانی کے بڑے ذخائر موجود ہوتے تھے۔ تاریخی عربی ذرائع نے بھی یہ نام مراکش کے اکدال باغات کے لیے استعمال کیا۔ 
## تاریخی پس منظر
بحیرہ کمپلیکس کی تعمیر کا آغاز 1171 میں الموحد خلیفہ ابو یعقوب یوسف کے حکم پر ہوا، جنھوں نے اشبیلیہ میں کئی دوسری عظیم الشان عمارتیں اور مساجد بھی تعمیر کروائی تھیں۔ اس وقت اشبیلیہ الموحدین کا دار الحکومت تھا۔ یہ شاہی باغ شہر کی مشرقی دیواروں کے باہر ایک قدرتی جھیل کے مقام پر بنایا گیا تھا۔ اس کی تعمیر مراکش کے شہروں رباط اور مراکش میں موجود الموحد باغات کی طرز پر کی گئی تھی۔
تاریخی دستاویزات کے مطابق اس محل کا نقشہ مشہور معمار احمد بن باسو نے تیار کیا تھا، جنھوں نے اشبیلیہ کی جامع مسجد اور جیرالڈا مینار بھی ڈیزائن کیا تھا۔ باغات کی نگرانی اشبیلیہ کے گورنر شیخ ابو داؤد بن گلیل اور وزیر ابو العلاء ادریس نے کی۔ پانی کی فراہمی کے لیے رومی دور کی ایک نہر  کو دوبارہ تعمیر کیا گیا تاکہ اس باغ اور شاہی قلعہ (الکزار) کو پانی مہیا کیا جا سکے۔ فروری 1172 میں اس محل اور باغ کا افتتاح ایک عظیم جشن کے ساتھ کیا گیا۔
## فن تعمیر
ان باغات کے گرد مٹی کی ایک مضبوط دیوار موجود تھی جسے حائط السلطان یعنی سلطان کی دیوار کہا جاتا تھا۔ الموحد دور کا پانی کا ذخیرہ (تالاب) آج بھی موجود ہے جس کی پیمائش 43 ضرب 43 میٹر ہے اور یہ 2 میٹر گہرا ہے۔ اس تالاب کی دیواریں زمین سے تھوڑی بلند ہیں اور انھیں سہارا دینے کے لیے پشتے بنائے گئے ہیں۔ 19 ویں صدی میں تالاب کے قریب ایک مدجن (Mudéjar) طرز کا محل بھی تعمیر کیا گیا جو قدیم موحدین محل کی بنیادوں پر کھڑا ہے۔
اشبیلیہ کے بحیرہ محل اور اس کے عظیم الشان تالاب کا ڈیزائن اندلس کے قدیم تعمیراتی نمونوں سے گہرا تعلق رکھتا ہے۔ اس محل اور پانی کے ذخیرے کی ترتیب کے بعض پہلو دسویں صدی کے اندلسی محلات، جیسے مدینۃ الزہراء میں پہلے سے موجود تھے۔ مدینۃ الزہرا میں پانی کے تالابوں اور محلات کی ہم آہنگی نے اندلس کے بعد کے معماروں کے لیے ایک معیار قائم کر دیا تھا۔
الموحدین کے دور میں تعمیر ہونے والا بحیرہ محل محض ایک رہائش گاہ نہیں تھا، بلکہ اس نے اپنے بعد آنے والے غرناطہ کے نصری محلات کے لیے ایک نمونے (پروٹوٹائپ) کے طور پر کام کیا۔ ماہرینِ تعمیرات کا خیال ہے کہ قصر بحیرہ کی ترتیب نے غرناطہ کے مشہور زمانہ پرتال محل اور جنۃ العریف (Generalife) کے ڈیزائن کو بہت متاثر کیا۔ ان محلات میں بھی پانی کے وسیع تالاب اور ان کے ساتھ جڑے ہوئے برآمدے اور کمرے اسی طرز کی عکاسی کرتے ہیں جو اشبیلیہ کے اس قدیم الموحد باغ میں دیکھی جا سکتی ہے۔ بعد کی صدیوں میں یہ مقام نظر انداز کر دیا گیا تھا لیکن 1971 سے لے کر 1994 کے درمیان یہاں مختلف آثار قدیمہ کی کھدائیاں کی گئیں۔ ان تحقیقات کے بعد اس مقام کی تزئین و آرائش کی گئی اور 1999 میں اسے ایک عوامی پارک کے طور پر کھول دیا گیا۔
## مزید دیکھیے
* اندلس کی تاریخ
* اندلس کے باغات
* دولت موحدین
## حوالہ جات

زمرہ:الاندلس میں بارہویں صدی
زمرہ:موحد طرز تعمیر
زمرہ:اشبیلیہ میں عمارات اور ساخات
زمرہ:ہسپانیہ میں باغات
زمرہ:تاریخ اشبیلیہ
زمرہ:اسلامی باغات
زمرہ:اندلسیہ میں محلات
زمرہ:1172ء کی تاسیسات